ครม.ใจดีเว้นภาษีธุรกิจเพื่อสังคม
ไฟเขียวยกเว้นภาษีธุรกิจเพื่อสังคมให้สิทธิประโยชน์ธุรกิจรายใหญ่ หักลดหย่อนภาษีได้
16 มี.ค. 2559

ไฟเขียวยกเว้นภาษีธุรกิจเพื่อสังคมให้สิทธิประโยชน์ธุรกิจรายใหญ่ หักลดหย่อนภาษีได้
นายอภิศักดิ์ ตันติวรวงศ์ รมว.คลัง เปิดเผยว่า คณะรัฐมนตรี (ครม.) มีมติเห็นชอบมาตรการภาษีเพื่อสนับสนุนวิสาหกิจเพื่อสังคม และร่าง พ.ร.ฎ.ออกตามความในประมวลรัษฎากร ว่าด้วยการยกเว้นรัษฎากร (ฉบับที่...) พ.ศ. ...ตามที่กระทรวงการคลังเสนอ โดยจะยกเว้นภาษีเงินได้นิติบุคคลสำหรับกำไรสุทธิของวิสาหกิจเพื่อสังคม (Social Enterprise)
ทั้งนี้ มาตรการดังกล่าวยังให้สิทธิประโยชน์กับบริษัทที่ไปลงทุนตั้งกิจการเพื่อสังคมหรือไปถือหุ้นในบริษัทที่เป็นกิจการเพื่อสังคม โดยให้สามารถนำเงินลงทุนดังกล่าวไปหักเป็นค่าใช้จ่ายในการลดหย่อนภาษีเงินได้นิติบุคคลในปีนั้นในสัดส่วน 100% ของเงินที่ได้ลงทุนไป ขณะที่กิจการที่บริจาคเงินให้เปล่า ให้แก่กิจการเพื่อสังคมสามารถนำเงินบริจาคนั้นไปหักเป็นค่าใช้จ่ายเพื่อลดหย่อนภาษีได้ในสัดส่วน 100% ของเงินที่บริจาคเช่นกัน
นายอภิศักดิ์ กล่าวว่า สำหรับหลักเกณฑ์ของกิจการที่เข้าข่ายกิจการเพื่อสังคมที่จะได้รับสิทธิประโยชน์ทางภาษี จะต้องเป็นบริษัทหรือห้างหุ้นส่วนจำกัดที่จัดตั้งขึ้นตามกฎหมาย มีวัตถุประสงค์หลักในการจ้างงานในท้องถิ่นที่วิสาหกิจเพื่อสังคมตั้งอยู่ หรือมีเป้าหมายอย่างชัดเจนตั้งแต่แรกเริ่มในการแก้ปัญหาและพัฒนาชุมชน สังคม หรือสิ่งแวดล้อมเป็นหลัก โดยไม่ได้มุ่งหมายในการสร้างผลกำไรสูงสุด จะต้องนำผลกำไรที่ได้จากการดำเนินงานไม่ต่ำกว่า 70% ที่ได้ไปลงทุนในกิจการของตนเอง หรือใช้เพื่อประโยชน์ของเกษตรกร ผู้ยากจน คนพิการ ผู้ด้อยโอกาส หรือใช้เพื่อประโยชน์ส่วนรวมอื่นๆ
นอกจากนี้ กิจการดังกล่าวจะต้องไม่มีการจ่ายเงินปันผล หรือส่วนแบ่งของกำไร หรือเงินใดๆ ให้แก่ผู้ถือหุ้น และต้องไม่เปลี่ยนแปลงประเภทกิจการจากวิสาหกิจเพื่อสังคมไปเป็นกิจการประเภทอื่นๆ ภายในระยะเวลา 10 รอบระยะเวลาบัญชีนับตั้งแต่วันแรกที่ได้รับอนุมัติให้ดำเนินกิจการ
รายงานข่าวจากทำเนียบรัฐบาล แจ้งว่า กระทรวงการคลังรายงานว่ามาตรการดังกล่าวทำให้การประกอบกิจการเพื่อสังคมในประเทศไทยมีการเจริญเติบโตอย่างกว้างขวาง ส่งผลให้เกิดการยกระดับคุณภาพชีวิตของประชาชน ตลอดจนทำให้ภาคเอกชนมีส่วนร่วมกับรัฐบาลในการดูแลช่วยเหลือชุมชนและสังคม อันเป็นการลดภาระงบประมาณของรัฐ
อย่างไรก็ตาม มาตรการนี้ไม่ส่งผลต่อการจัดเก็บรายได้ภาครัฐ การจัดเก็บรายได้ภาษี เนื่องจากมีกลุ่มเป้าหมายเป็นบริษัทหรือห้างหุ้นส่วนจำกัด นิติบุคคลที่จัดตั้งขึ้นใหม่ซึ่งรายได้ภาษีจากบริษัทหรือห้างหุ้นส่วนดังกล่าวยังไม่ถูกรวมอยู่ในประมาณการรายได้ประจำปีงบประมาณ หากบริษัทหรือห้างหุ้นส่วนนิติบุคคลซึ่งประกอบกิจการในทำนองเดียวกันกับกิจการเพื่อสังคมอยู่ในปัจจุบันจัดตั้งบริษัทหรือห้างหุ้นส่วนนิติบุคคลใหม่เพื่อดำเนินกิจการเพื่อสังคมแทน จะส่งผลต่อรายได้ภาษี แต่จะไม่มากเนื่องจากกิจการเหล่านี้ปกติ ไม่ได้มุ่งการสร้างกำไรสูงสุดจนต้องเสียภาษี
"ปัจจุบันบริษัทขนาดใหญ่สนใจและคำนึงถึงสังคมมากขึ้น และเขามีการทำซีเอสอาร์ กันเยอะอยู่แล้ว แต่ยังคงกระจัดกระจาย ไม่ได้โฟกัสอะไรให้ชัดเจน แต่เมื่อรัฐบาลออกแบบกฎหมายมาแบบนี้จะเป็นทางที่ทำให้เขาทำ กิจการเพื่อสังคมแบบโฟกัสมากขึ้น เขาสามารถเลือกลงทุน หรือทำในสิ่งที่ถนัด หรือเข้าไปทำประโยชน์เพื่อชุมชนที่เขามีความเข้าใจอย่างชัดเจน" นายอภิศักดิ์ กล่าว